جاپان کے سابق وزیرِ اعظم شنزوآبے قاتلانہ حملے میں ہلاک
 شنزوآبےایک تقریب سے خطاب کر رہے تھے کہ وہ اچانک زمین پر گر گئے جب کہ کئی مقامی نشریاتی ادارے اس خدشے کا اظہار کر رہے ہیں کہ شنزوآبے کو پیچھے سے گولیوں کا نشانہ بنایا گیا ہے۔ جائے وقوعہ سے ایک 40 سالہ شخص کو حراست میں لے کر اس کے قبضے سے اسلحہ برآمد کیا گیا ہے۔
ویب ڈیسک — جاپان میں اتوار کو پارلیمنٹ کے ایوانِ بالا کی 245 میں سے 124 نشستوں پر انتخابات ہو رہے ہیں جنہیں موجودہ وزیرِ اعظم  کے سیاسی مستقبل کے لیے اہم قرار دیا جا رہا ہے۔ حکام کا کہنا ہے کہ شنزو آبے کی ہلاکت کے باوجود یہ انتخابات اتوار کو ہی ہوں گے۔ ُپولیس نے حملہ آور کی شناخت ظاہر کر دی ہے جس کا نام ٹیٹسوا یاماگامی بتایا جا رہا ہے اور اس کی عمر 41 برس ہے۔ بتایا جا رہا ہے کہ وہ جاپان کی میری ٹائم سیلف ڈیفنس فورس کا سابق رکن ہے۔ امریکی صدر جو بائیدن، برطانوی وزیرِ اعظم بورس جانسن اور امریکی وزیرِ خارجہ اینٹنی بلنکن سمیت دنیا بھر سے لیڈروں نے شنزو آبے کے انتقال پر شدید افسوس کا اظہار کیا ہے۔ صدر بائیڈن نے ایک بیان میں کہا،" میں اس خبر سے ششدر، انتہائی برہم اور گہرے صدمے میں ہوں کہ میرے دوست، جاپان کے سابق وزیرِ اعظم ایک انتخابی مہم میں گولی لگنے سے انتقال کرگئے۔ یہ جاپان اور ہم سب کے لیے جو ان سے واقف تھے، ایک المیہ ہے۔ " وائٹ ہاؤس کے ترجمان نے شنز و آبے کی ہلاکت پر جاری کیے گئے بیان میں کہا کہ "ہمیں سابق وزیرِ اعظم کی وحشیانہ حملے میں ہلاکت پر صدمہ پہنچا ہے۔ ہم صورتِ حال کا جائزہ لے رہے ہیں اور ہماری تمام تر ہمدردیاں شنزوآبے کے اہلِ خانہ اور جاپانی عوام کے ساتھ ہیں۔ " سابق جاپانی وزیرِ اعظم کی حملے میں ہلاکت نے پورے ملک کو ہلا کر رکھ دیا ہے، جہاں آتشیں اسلحے کا حصول تقریباً ناممکن ہے اور جن افراد کو اسلحہ لائسنس دیے جاتے ہیں، اُنہیں کڑے سیکیورٹی مراحل اور ٹیسٹس سے گزرنا پڑتا ہے۔ شنزو آبے سے قبل جاپان میں آخری سیاسی قتل 2007 میں ہوا تھا جب ناگاساکی کے میئر کو یاکوزا نامی گینگسٹر نے ہلاک کر دیا تھا۔ سن 1960 میں جاپان کی سوشلسٹ پارٹی کے ایک لیڈر کو ایک دائیں بازو کے حملہ آور نے تلوار کے وار کر کے ہلاک کر دیا تھا۔ شنزوآبےکی ہلاکت کے بعد جاپان میں انتخابی مہم کے دوران ریلیوں کی سیکیورٹی بڑھانے پر غور شروع ہو گیا، جہاں دنیا کے دیگر ملکوں کے برعکس عوام کے لیے رسائی انتہائی آسان ہوتی ہے۔ ماہرین کے مطابق جاپان کے کلچر میں انتخابی مہم کے دوران عام عوام کا سیاست دانوں کے قریب جانا اور ان کے ساتھ گھلنا ملنا عام سی بات ہے۔ لیکن جمعے کو جو کچھ ہوا اس کے بعد اب یہ صورتِ حال تبدیل ہو سکتی ہے۔ بعدازاں 28 اگست 2020 کو شنزو آبےنے وزارتِ عظمیٰ سے استعفیٰ دے دیا تھا۔